בנימין בן אסא

בנימין בן אסא (1917 – 21 במרץ 1976) היה רופא משפחה שעלה מהולנד ופעל רבות לקידום הרפואה בקרב שבטי הבדואים בנגב ולהקמת מרפאות עבורם.

קורות חיים
בנימין בן אסא נולד בהולנד בבית מסורתי-ציוני. אביו היה רופא משפחה. עם סיום לימודיו התיכוניים יצא להכשרה חקלאית מתוך מטרה להיות חלוץ בארץ ישראל. בתום ההכשרה החקלאית למד רפואה באוניברסיטת אמסטרדם. בזמן לימודיו היה פעיל בארגון הסטודנטים הציוני ושם פגש את אשתו לעתיד, סטודנטית לרפואה בשם מרטה פולק.

לאחר פלישת הגרמנים להולנד במלחמת העולם השנייה החליטו בנימין ומרטה בן אסא לברוח מהולנד לבריטניה ולהצטרף לצבא הולנד החופשית. הם נמלטו דרך אירופה הכבושה עד לדרום צרפת בעזרת תעודות מזויפות, ומשם חצו ברגל את הרי הפירנאים המושלגים בנתיב שנקרא לימים "דרך החופש". כשהגיעו לספרד נתפסו והושלכו לכלא, אך בהמשך הצליחו להשתחרר ובסופו של דבר הגיעו לבריטניה, שם הצטרף ד"ר בן אסא כרופא לצי ההולנדי.
עם תום המלחמה התנדב לשמש כרופא מטעם הצי ההולנדי באינדונזיה, שם חיו בני הזוג בן אסא כארבע שנים. ב-1950 עלו לארץ, וד"ר בן אסא החל לעבוד בבי"ח רמב"ם.

הוא הרגיש שהעבודה והמגורים בחיפה אינם "חלוציים" מספיק, וכשראה מודעה של משרד הבריאות שבה מכרז למשרת רופא עבור הבדואים באזור באר שבע החליט להיענות לאתגר ולעבור לנגב.

בשנת 1954 עברה המשפחה לבאר שבע, וד"ר בן אסא מונה לרופא הממשלתי לבדואים בנגב. הוא נסע מדי יום למרפאות שהקים במדבר, בדק עשרות חולים ואחר כך המשיך לביקורי בית במאהלים. הוא למד להכיר את הבדואים, שכינו אותו "אבו אסא", את מנהגיהם, את שפתם ואת אורחות חייהם.

הוא יצר קשרים עם ה"דרווישים" – רופאי האליל הבדואים, ושיתף אתם פעולה מתוך עניין ומתוך הבנה שכך יוכל לזכות בשיתוף פעולה יותר טוב של החולים. ד"ר בן אסא פעל רבות להדברת מגפת השחפת שהייתה נפוצה אז בקרב הבדואים, ועל כך אף זכה בשנת 1968 בפרס ע"ש ד"ר פליסקין.

במלחמת סיני שרת בחיל הים ונפצע בעת המרדף אחר ספינת חיל הים המצרי "איברהים אל אוול".

בשנת 1965, כשקשתה עליו העבודה במדבר, עזב את משרד הבריאות ופתח מרפאה בבאר שבע. הבדואים המשיכו לבוא למרפאתו הפרטית, אך בשלב זה התחילו להגיע אליו גם חולים יהודים רבים.

ד"ר בן אסא כתב מאמרים על בריאות הבדואים בתנאי המדבר. בשנת 1966 זכה מטעם ארגון בהולנד בפרס ע"ש אלברט שווייצר על עבודתו ותרומתו לקידום הרפואה בקרב הבדואים. הוא תרם את כספי הזכייה להקמת מרפאה במחנה פליטים, בדרום הר חברון, שהיה, בזמנו, בתחום ממלכת ירדן.

ד"ר בנימין בן אסא נפטר ב-11 במרץ 1976 בגיל 58, ונקבר בבית העלמין הישן בבאר שבע. הוא הותיר אחריו אישה, ד"ר מרטה בן אסא רופאת ילדים, וארבעה ילדים.

על שמו רחוב בבאר שבע.

פרסומים
 Ben Assa, BJ., "Vital statistics concerning tuberculosis among Bedouin tribes in Southern Israel", Isr Med J., Mar-Apr 1960,19:69-73
 Hendel, H., Ben Assa BJ., "Report about a Beduin family affected by alkaptonuria", Ann Paediatr ,Aug 1960, 195:77-87
 B. Ben Assa, "The Medical Work Among the Bedouins", Harefua, 1961, No. 9
 B. Ben Assa, "TB Among the Negev Bedouin", Beriut Hatzibur (Public Health), 1962, No. 5
 ד"ר בנימין בן אסא,"המדבר ובריאות הבדואים", טבע וארץ, כרך ב', חוברת 5, אוגוסט-ספטמבר 1970/ אב-אלול תש"ל

לקריאה נוספת
מרדכי ארציאלי, "ד"ר בן אסא - בעל העקרונות", עיתון הארץ, 14 במרץ 1965
Shvarts S, Borkan J, Morad M, Sherf M; " The government of Israel and the health care of the Negev Bedouin under military government, 1948-1966".Med Hist. 2003 Jan
 כתבנו בבאר שבע, מאת יצחק שתיל, אדר תשנ"א, מרץ 1991, עמ׳ 66 עד 67.

קישורים חיצוניים
 רפואה - מקצוע? ייעוד? כנס בהשראת ד"ר בנימין בן אסא באוניברסיטת בן-גוריון בנגב


 הערות שוליים 

קטגוריה:רופאים פנימיים ישראלים
קטגוריה:באר שבע: אישים
קטגוריה:עולים לאחר קום המדינה: 1948–1950
קטגוריה:רופאים יהודים הולנדים
קטגוריה:ישראלים ילידי הולנד
קטגוריה:חיילים יהודים במלחמת העולם השנייה
קטגוריה:אנשי צבא הולנדים במלחמת העולם השנייה
קטגוריה:סגל רמב"ם - הקריה הרפואית לבריאות האדם
קטגוריה:בעלי תואר דוקטור מאוניברסיטת אמסטרדם
קטגוריה:אישים הקבורים בבאר שבע
קטגוריה:ישראלים שנולדו ב-1917
קטגוריה:ישראלים שנפטרו ב-1976